CELEX: E2010P0007
Language: el
Date: 2010-07-09 00:00:00
Title: Προσφυγή που ασκήθηκε στις 9 Ιουλίου 2010 από τη Swisscom RE Aktiengesellschaft κατά της Εποπτεύουσας Αρχής της ΕΖΕΣ (Υπόθεση E-7/10)

23.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/9
            
         Προσφυγή που ασκήθηκε στις 9 Ιουλίου 2010 από τη Swisscom RE Aktiengesellschaft κατά της Εποπτεύουσας Αρχής της ΕΖΕΣ
   (Υπόθεση E-7/10)
   2010/C 256/09
   Στις 9 Ιουλίου 2010, ασκήθηκε ενώπιον του Δικαστηρίου ΕΖΕΣ προσφυγή κατά της Εποπτεύουσας Αρχής της ΕΖΕΣ από τη Swisscom RE Aktiengesellschaft, αντιπροσωπευόμενη από τον Dr. Michael Sánchez Rydelski, δικηγόρο (Rechtsanwalt) της Swisscom RE Aktiengesellschaft, Kirchstrasse 12, 9490 Vaduz, LIECHTENSTEIN.
   Η Swisscom RE Aktiengesellschaft ζητά από το Δικαστήριο ΕΖΕΣ τα εξής:
   
               1)
            
            
               να ακυρώσει την απόφαση αριθ. 97/10/COL της Εποπτεύουσας Αρχής της ΕΖΕΣ, της 24ης Μαρτίου 2010, σχετικά με τη φορολόγηση των εξαρτημένων εταιρειών ασφάλισης δυνάμει της φορολογικής νομοθεσίας του Λιχτενστάιν·
            
         
               2)
            
            
               εναλλακτικά, να κηρύξει άκυρα τα άρθρα 3 και 4 της απόφασης αριθ. 97/10/COL της Εποπτεύουσας Αρχής της ΕΖΕΣ, της 24ης Μαρτίου 2010, στον βαθμό που αυτά επιτάσσουν την ανάκτηση της ενίσχυσης που αναφέρεται στο άρθρο 1 της εν λόγω απόφασης·
               και
            
         
               3)
            
            
               να διατάξει την Εποπτεύουσα Αρχή της ΕΖΕΣ να καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η προσφεύγουσα, Swisscom RE Aktiengesellschaft, η οποία είναι θυγατρική κατά πλήρη κυριότητα της Swisscom AG, ιδρύθηκε το 1997 και έκτοτε παρέχει εξαρτημένες υπηρεσίες αντασφάλισης στο Λιχτενστάιν για λογαριασμό του ομίλου Swisscom.
            
         
               —
            
            
               Η προσφεύγουσα υποστηρίζει ότι η Εποπτεύουσα Αρχή της ΕΖΕΣ εφάρμοσε εσφαλμένα το άρθρο 61 παράγραφος 1 της συμφωνίας ΕΟΧ. Οι φορολογικές ρυθμίσεις του Λιχτενστάιν δεν συνιστούν κρατική ενίσχυση διότι οι εξαρτημένες οντότητες δεν θεωρούνται επιχειρήσεις κατά την έννοια του άρθρου 61 παράγραφος 1 της συμφωνίας ΕΟΧ. Εξάλλου, η φορολογική ρύθμιση του Λιχτενστάιν δεν μπορεί να θεωρηθεί επιλεκτικό μέτρο σύμφωνα με το άρθρο 61 παράγραφος 1 της συμφωνίας ΕΟΧ.
            
         
               —
            
            
               Επίσης, η προσφεύγουσα ισχυρίζεται:
               
                           —
                        
                        
                           ότι, σε περίπτωση που το Δικαστήριο καταλήξει στο συμπέρασμα ότι οι φορολογικές ρυθμίσεις του Λιχτενστάιν εμπεριέχουν κρατική ενίσχυση, η Εποπτεύουσα Αρχή της ΕΖΕΣ κακώς διέταξε την ανάκτηση της εικαζόμενης ενίσχυσης με ισχύ από τις 6 Νοεμβρίου 2001 και
                        
                     
                           —
                        
                        
                           ότι η Εποπτεύουσα Αρχή της ΕΖΕΣ δεν παρέσχε επαρκή αιτιολόγηση για ουσιώδη σημεία της εκτίμησής της, όπως απαιτείται από το άρθρο 16 της συμφωνίας για τη σύσταση Εποπτεύουσας Αρχής και Δικαστηρίου.